Ordførerskaber: Pernille Vermund slugte tredjeflest stemmer i Syd- og Sønderjylland og skal nu lede sit parti under titlen "fædrelandsordfører".

Det fremgår af en pressemeddelelse, som Nye Borgerlige har offentliggjort fredag.

Partilederen slår i sit politiske virke blandt andet på tromme for, at Danmark skal bestå af danske værdier, og dermed flugter det atypiske ordførerskab godt med Vermunds og partiets overordnede budskab. Foruden at være fædrelandsordfører skal Pernille Vermund også varetage posterne som udlændingeordfører, retsordfører, kirkeordfører, kulturordfører, medieordfører, erhvervsordfører og ligestillingsordfører. Desuden er hun gruppeformand og politisk ordfører.

En række øvrige ordførerskaber i Nye Borgerlige adskiller sig ligeledes fra dem, som andre partier traditionelt benytter. Såldes får partiet både en frihedsordfører og fremskridtsordfører.

Ved folketingsvalget den 5. juni fik Pernille Vermund 13.391 personlige stemmer i Syd- og Sønderjylland kun overgået af Venstres Ellen Trane Nørby og Dansk Folkepartis Kristian Thulesen Dahl, der fik henholdsvis 13.477 og 23.119 personlige stemmer.